b'\n_START_ARTICLE_\nBojevanje v zaprtih prostorih\n_START_PARAGRAPH_\nBitka v zaprtih prostorih je poseben na\xc4\x8din bojevanja, ki ga uporabljajo ustrezno opremljene policijske in voja\xc5\xa1ke enote za pregled zgradb in bojevanje znotraj njih. Gre za sorazmerno nov na\xc4\x8din bojevanja, ki se je za\xc4\x8del razvijati po 1. svetovni vojni, v ve\xc4\x8dji meri pa se je za\xc4\x8del uporabljati v 2. svetovni vojni in po njej. Najve\xc4\x8dji napredek na tem podro\xc4\x8dju je bil storjen s pojavom terorizma._NEWLINE_V zadnjem \xc4\x8dasu je u\xc4\x8denje boja v zaprtih prostorih postalo tudi obvezno za konvencionalne voja\xc5\xa1ke enote, saj se vedno ve\xc4\x8d bojev odvija v naseljenih predelih.\n_START_SECTION_\nPosebnost zaprtih prostorov\n_START_PARAGRAPH_\nZna\xc4\x8dilnost zaprtih prostorov je zahtevna konfiguracija in dostikrat tudi pomanjkanje prostora, kar vpliva tako na pridobivanje obve\xc5\xa1\xc4\x8devalnih podatkov kot tudi na gibanje ekipe, ki vstopi v zaprt prostor. Ti prostori ponujajo precej zaklonov, ki jih lahko koristi ekipa, kot tudi nasprotnik._NEWLINE_Pri posredovanju v zaprtih prostorih je vedno potrebno ra\xc4\x8dunati na prisotnost civilistov, zato je nujna uporaba neubojnih sredstev, ravno tako je poseben poudarek potrebno dati ravnanju s strelnim oro\xc5\xbejem. Krogle se lahko odbijejo od sten, lahko pa tudi prebijejo \xc5\xa1ibkej\xc5\xa1e ovire (okna, vrata, tanj\xc5\xa1e stene), kar lahko ogrozi tako civiliste, kot ekipo.\n_START_SECTION_\nZbiranje obve\xc5\xa1\xc4\x8devalnih informacij\n_START_PARAGRAPH_\nPo prihodu je potrebno najprej zbrati informacije, ki kasneje pomagajo k uspe\xc5\xa1ni izvedbi akcije. Potrebno je pridobiti vsaj na\xc4\x8drt objekta in informacije o \xc5\xa1tevilu, polo\xc5\xbeaju in izurjenosti nasprotnikov. Pridobivanje teh informacij lahko opravijo izvidniki, katerih prisotnost ne sme biti odkrita, z napredkom tehnike pa so ve\xc4\x8djo veljavo pridobila tudi tehni\xc4\x8dna sredstva (daljnogledi, kamere, itd)._NEWLINE_S pomo\xc4\x8djo teh podatkov se dolo\xc4\x8di najbolj\xc5\xa1i na\xc4\x8din pristopa in vstopa v zgradbo oz. prostor, morebitne nevarnosti in vrstni red \xc4\x8di\xc5\xa1\xc4\x8denja posameznih prostorov.\n_START_SECTION_\nDinami\xc4\x8dni napad\n_START_PARAGRAPH_\nNasprotje tihe metode je t. i. dinami\xc4\x8dni napad, ki se uporabi, ko je polo\xc5\xbeaj nasprotnika dobro znan oz. uporabo te metode zahteva takti\xc4\x8dna situacija (npr. premo\xc4\x8d nasprotnikov ali neposredna nevarnost za talce ali ekipo). Pri tej metodi gre za hitro in koordinirano akcijo, ki se po navadi izvede iz ve\xc4\x8d strani (\xc4\x8de je mo\xc5\xbeno) in z uporabo presene\xc4\x8denja in preusmerjanja pozornosti._NEWLINE_Vstop v prostor se izvede \xc4\x8dim hitreje, glede na velikost in konfiguracijo prostora pa se po navadi izvede z 2 - 4 \xc4\x8dlani. Zaprta vrata se ru\xc5\xa1i z uporabo ovna ali z eksplozivom. Mo\xc5\xbeen pa je tudi vpad skozi okna ali stene, ki omogo\xc4\x8da dodaten element presene\xc4\x8denja, saj nasprotniki v prostoru navadno pri\xc4\x8dakujejo vstop skozi vrata. Ob vstopu se po navadi uporabljajo tudi posebne granate, ki z mo\xc4\x8dnim bliskom in pokom zmedejo nasprotnika._NEWLINE__NEWLINE_Ekipa je najve\xc4\x8dji nevarnosti izpostavljena pri vstopu, ker je pri tem zaradi omejene \xc5\xa1irine vstopne to\xc4\x8dke najbolj izpostavljena morebitnemu nasprotnikovemu ognju. S kontinuirano akcijo in ofenzivnim na\xc4\x8dinom delovanja ekipa pokrije prostor, dokler ne prevzame nadzora, pri \xc4\x8demer mora vsak \xc4\x8dlan ekipe pokriti svoj del prostora. Nadzor nad prostorom in nevtralizacija nasprotnikov morata biti dose\xc5\xbeena v \xc4\x8dimkraj\xc5\xa1em \xc4\x8dasu (ne dalj\xc5\xa1i od 3 - 5 sekund), zato se gibanje ekipe ne sme ustaviti._NEWLINE_Metod vstopa in \xc4\x8di\xc5\xa1\xc4\x8denja prostora je precej, ekipa pa se po navadi odlo\xc4\x8di za vnaprej dogovorjeno gibanje in posameznih \xc4\x8dlanov ali pa se prilagaja takti\xc4\x8dni situaciji (polo\xc5\xbeaj nasprotnikov, konfiguracija prostora). Vsak od \xc4\x8dlanov ekipe vstopi v nasprotno smer prostora, kot tisti pred njim. Pri veliki ve\xc4\x8dini teh razvrstitev je velik poudarek na takoj\xc5\xa1njem pokritju najbli\xc5\xbejih kotov (takoj ob to\xc4\x8dki vstopa) v prostoru, saj je to najverjetnej\xc5\xa1a lokacija, kjer nasprotniki lahko postavijo zasedo ekipi, ki vstopa. Zaradi konfiguracije prostorov, ovir in nepredvidenih dogodkov je mo\xc5\xbenost napake pri dinami\xc4\x8dnem vstopu ve\xc4\x8dja._NEWLINE_V ve\xc4\x8djih spopadih, kjer je ve\xc4\x8dja mo\xc5\xbenost dobro pripravljenih nasprotnikov in miniranih vstopnih to\xc4\x8dk, se namesto dinami\xc4\x8dne metode uporablja bolj sistemati\xc4\x8den pristop. Pri tem se te\xc5\xbei k pregledu \xc4\x8dimve\xc4\x8djega dela prostorov in eliminaciji morebitnih nasprotnikov brez vstopa v prostor, ob vstopu v prostor pa se nato pokrijejo mrtve to\xc4\x8dke, ki jih z zunanje strani ni mo\xc5\xbeno pregledati.'